Heildarafli smábáta sem leyfi hafa til síldveiða í lagnet á Breiðafirði er orðinn 619 tonn . Það er vart nema rétt rúmlega hálfur farmur hjá stóru síldveiðiskipi af algengustu stærðinni . Alls hafa útgerðir 44 smábáta fengið úthlutað 834 tonnum af síld . Aðeins 13 bátar hafa farið til veiða innan við brúna yfir Kolgrafafjörð . Bátar yfir ákveðinni stærð geta ekki siglt þar undir auk þess sem margir gjalda varhug við að fara undir brúna þar sem vænta má mikilla og óvæntra straumkasta . Í frostum og stillum undanfarið hefur ís byrjað að myndast inni á Kolgrafafirði . Verði slík skilyrði viðvarandi þá gæti fjörðinn lagt á skammri stundu . Það kæmi í veg fyrir frekari veiðar þar . Leyfilegt er að veiða 1.300 tonn af síld innan við brúna . Aðeins hefur tekist að veiða 75 tonn þar . Verð á síld til smábátasjómanna hefur einnig lækkað . Lengst framan af vertíðínni í ár hafa sjómenn fengið 80 kr á hvert kíló af síld . Nú hefur verðið lækkað niður í 70 krónur . Fram kemur á vef Landssambands smábátasjómanna að menn telji alveg á mörkunum að veiðarnar standi undir sér . Þeir segja því nauðsynlegt að aflétta öllum hömlum á því hvar megi stunda veiðarnar þannig að kostnaður verði sem minnstur . Áhafnir og útgerðir stóru síldveiðiskipanna hafa að einhverju leyti gefist upp á veiðum í Breiðafirði . Ekkert bendir til að hvorki sprengingar né hvalahljóð hafi dugað til að fæla síldina út úr Kolgrafafirði . Ekki hefur enn orðið vart við að meiri síld gangi utan af Breiðafirði og að ströndinni . Áhafnir skipanna hafa heldur ekki varar við að síld kæmi aftur út um sundið sem brúin liggur yfir og út á Urthvalafjörð sem er utan Kolgrafafjarðar . Nú virðast þrjú stór síldveiðiskip vera við leit við norðanvert Snæfellsnes . Álíka fjöldi skipa er í Breiðamerkurdýpi suðaustur af landinu .